ที่ บล. 418/2554

5 ตุลาคม 2554

เรื่อง ขอความร่วมมืองดการจัดกิจกรรมส่งเสริมการตลาดเกี่ยวกับธุรกรรมการยืมและให้ยืมหลักทรัพย์ในลักษณะของการยกเว้นค่าธรรมเนียม

เรียน กรรมการผู้จัดการ

บริษัทสมาชิกสมาคมบริษัทหลักทรัพย์

ตามที่มีบริษัทสมาชิกบางรายที่ให้บริการธุรกรรมการยืมและให้ยืมหลักทรัพย์ (Securities Borrowing and Lending หรือ SBL) ได้จัดกิจกรรมส่งเสริมการตลาดโดยยกเว้นค่าธรรมเนียมการยืมหลักทรัพย์เพื่อส่งเสริมให้ลูกค้าได้ใช้บริการ SBL นั้น

เนื่องจากภาวะการลงทุนในตลาดหลักทรัพย์แห่งประเทศไทยในปัจจุบันได้รับผลกระทบจากปัจจัยภายนอกประเทศ เช่นเดียวกับตลาดหลักทรัพย์อื่นในภูมิภาคทำให้มีความผันผวนเป็นอย่างมาก สมาคมฯ เห็นว่าถึงแม้ธุรกรรมการยืมและให้ยืมหลักทรัพย์ในช่วงที่ผ่านมามิได้มีปริมาณมากอย่างมีนัยยะสำคัญ ที่ทำให้เกิดการเปลี่ยนแปลงของดัชนีตลาดหลักทรัพย์แห่งประเทศไทย แต่เพื่อป้องกันมิให้เกิดความเข้าใจของสาธารณชนว่าการส่งเสริมการตลาดเกี่ยวกับ SBL ในลักษณะการยกเว้นค่าธรรมเนียมจะมีส่วนก่อให้เกิดผลกระทบต่อภาวะความผันผวนของตลาดหลักทรัพย์ในอนาคต สมาคมฯ จึงใคร่ขอความร่วมมือจากบริษัทสมาชิกให้งดการจัดกิจกรรมส่งเสริมการตลาดเกี่ยวกับธุรกรรมการยืมและให้ยืมหลักทรัพย์ในลักษณะของการยกเว้นค่าธรรมเนียม และขอให้บริษัทสมาชิกคิดค่าธรรมเนียมการยืมและให้ยืมหลักทรัพย์จากลูกค้าตามปกติ

จึงเรียนมาเพื่อโปรดดำเนินการ และขอขอบคุณในความร่วมมือของบริษัทสมาชิกที่มีมาโดยตลอด

ขอแสดงความนับถือ

(นางภัทธีรา ดิลกรุ่งธีระภพ)

นายกสมาคม

สำเนาเรียน เลขาธิการ

สำนักงานคณะกรรมการกำกับหลักทรัพย์และตลาดหลักทรัพย์